google/wiki40b huggingface dataset:
Kudrėnų dvaras

Istorija

Dva­ras mi­ni­mas nuo 1549 m.
1689 m. Kudrėnų dvarą iš Zabielos pirko Kristupas Daugirdas (h. Gulbė). 1690 m. pardavimas pripažintas ir 1706 m. pagal paveldėjimo testamentą užaktuotas Kauno paviete. Pagal testamentą Kudrėnų dvaras kartu su Bernatoniais atiteko Kristupo Daugirdo sūnums Kristupui ir Samueliui, tačiau Kristupas vėliau perleido šį turtą savo broliui Samueliui.
XX a. Kudrėnų dvaras priklausė garsiam teisininkui Jurgiui Kalvaičiui (mirė 1944 m.). Jis turėjo 150 ha žemės. Dvaro kompleksą sudarė rūmai, kumetynas, svirnas ir tvartas. Rūmai buvo mediniai, dviejų aukštų, stogas dvišlaitis, nuleistais galais. Šiaurinėje dalyje medinė veranda, pietrytinėje dalyje – medinis keturkampis bokštas, stogas aštuoniašlaitis, dengtas šiferiu. Tvartas – medinių rąstų, stačiakampio formos, stogas dvišlaitis, dengtas čerpėmis. Dabar gyvenamasis namas. Svirnas – medinių rąstų, stogas dvišlaitis, dengtas čerpėmis. Dabar gyvenamasis namas.
Barklainiai

Istorija

Barklainiai (Barclene), kaip minima Hermano Vartbergiečio Livonijos kronikoje, 1372 m. buvo nuniokoti kryžiuočių.
1950–1963 m. buvo Barklainių apylinkės centras.
Elena Grinaveckienė

Biografija

Vyras Vladas Grinaveckis. 1947 m. baigė Jurbarko gimnaziją, 1952 m. Vilniaus universitetą. 1958 m. filologijos mokslų kandidatė. 
Nuo 1955 m. dirbo Lietuvių kalbos ir literatūros institute (nuo 1990 m. Lietuvių kalbos institutas), 1960–1966 m. Kalbos istorijos ir dialektologijos skyriaus vadovė. Palaidota Jurbarke.

Mokslinė veikla

Tyrė lietuvių kalbos, daugiausia Mituvos upyno tarmes, t. p. periferines tarmes, lietuvių ir slavų kalbų sąveiką. Parengė tarmių tekstų rinkinių, Lietuvių kalbos žodynui užrašė apie 35 000 žodžių.
Naminis arklys

Kanopos

Naminiai arkliai vaikšto tarsi pirštų galais. Jie turi tik vieną pirštą, kiti sunykę. Ant kiekvienos kojos yra tvirta kaulinė kanopa. Ant kiekvieno pado yra tamprus raginis darinys, vadinamas varle. Arkliui bėgant, varlė tarsi amortizuoja. Prie arklio kanopų žmonės dažniausiai prikala geležines pasagas. Šiais laikais jau išrastos ir guminės bei plastikinės pasagos. Kai kelias kietas ar žemė grublėta, jos saugo kanopas.

Elgsena

Pagal prigimtį naminis arklys yra bandos gyvūnas, labai prisirišantis prie kitų savo grupės narių. Ši ištikimybė lengvai perkeliama jo šeimininkui – žmogui. Užsimezgus šiam ryšiui, arklys iš visų jėgų bandys paklusti net ir šiurkščioms komandoms. Dėl to arkliai buvo žiauriai išnaudojami, bet ir labai mylimi, tikriausiai labiau negu bet kuris kitas gyvūnas žmonijos istorijoje.
Nepaisant artimų ryšių su žmogumi, naminis arklys ir asilas išlaikė savo laukinių protėvių instinktus ir natūralios elgsenos bruožus. Jie gina savo teritoriją ir žindo kumeliukus lygiai taip pat kaip ir laukiniai arkliai bei asilai.

Istorijoje

Pirmieji patikimi duomenys apie arklių prijaukinimą yra iš Ukrainos, kur žmonės prieš 6000 metų augino arklių ir raguočių bandas žolėtose stepėse. Tuo metu senovės Egipte ir Arabijoje buvo prijaukintas Afrikos laukinis asilas. Iš pradžių arkliais ir asilais nebuvo jodinėjama, bet jie buvo kinkomi į dvikinkius vežimus ar kovos vežimus. Greitai kovos vežimai tapo karalių, kurie jomis važiuodavo į mūšį, karališkus paradus ar medžioklę, statuso simboliu.
Pirmosios žinios apie arklių panaudojimą žmonijos karuose siekia III tūkstantmetį pr. m. e. Pagal istorinius šaltinius, apie 2300 m. pr. m. e. Mesopotamijoje, prijaukinti arkliai traukė kovos vežimus. Vėliau nešė raitelį – atsirado pirmoji kavalerija.
Iki mūsų eros pradžios arklius – kaip traukiančiąją ir nešančiąją jėgą – kariniams tikslams pradėjo naudoti ir kitos tautos, kurių gyvenamos vietos sutapo su laukinių arklių arealais. Pirmykščių arklių ūgis neviršijo metro. Teigiama, jog būtent jų panaudojimas karuose, per tūkstantmečius privertė kai kurių veislių arklius išaugti iki dabartinių gabaritų.
Iki Homero, VIII a. pr. m. e. graikų poeto, laikų jojimas arkliais ir asilais tapo įprastu keliavimo būdu, bet kovos vežimai tebebuvo naudojami kare. Klasikiniu civilizacijos laikotarpiu senovės graikai ir romėnai statė specialias arenas ir tiesė kelius arklių lenktynėms, suteikdavusioms daug išgyvenimų miniai, stebinčiai varžybas, kuriose dalyvaudavo raiteliai, važnyčiotojai ir arkliai.
Latvijos nacionalinis botanikos sodas

Istorija

Botanikos sodą 1956 m. įkūrė Latvijos mokslų akademija, tačiau šioje vietovėje augalų daigynas buvo jau prieš Antrąjį pasaulinį karą.

Aprašymas

Latvijos nacionalinio botanikos sodo uždaviniai: botanikos ir dekoratyvinių sodų tyrimai, augalų kolekcijų kaupimas, augalų išvedimas, genetikos ir veisimo tyrimai, tyrimų ir jų rezultatų populiarinimas. " Sode yra daugiau kaip 14000 augalų taksonų, iš kurių yra 5000 medžių ir apie 1400 šiltnamio augalų. Be savo mokslinių tikslų, botanikos sodas taip pat yra populiarus pramogų parkas.
Lewis Hamilton

Formulės 1 2007 metų sezonas

Jau debiutiniame savo Grand Prix Lewisas finišavo ant podiumo ir nesulaužė šios tradicijos įpusėjus sezonui – britas kopė ant podiumo pirmose devyneriose lenktynėse.
Šeštajame etape, Kanadoje, L. Hamiltonas iškovojo pirmąją savo Pole poziciją bei pergalę. Kitame etape (JAV Grand Prix) pakartojo šį pasiekimą.
Dešimtajame GP, vykusiame Niurburgringo trasoje, Lewisas pateko į nemalonią situaciją, kuomet kvalifikacinėse varžybose pateko į rimtą avariją , tačiau po medicininės apžiūros jam buvo leista lenktyniauti .
Hamiltonas visą antrą sezono dalį pirmavo bendrojoje įskaitoje ir buvo visai arti čempiono titulo, tačiau priešpaskutiniame GP dėl klaidos pasitraukęs iš varžybų , Hamiltonas susikomplikavo savo padėtį. Paskutinėse sezono lenktynėse Brazilijoje jaunasis lenktyninikas iškovojo dėkingą startinę poziciją, kuri jam leido išsaugoti pirmą vietą įskaitoje, tačiau varžybų metu iš pradžių trumpam išlėkė iš trasos , o vėliau dėl techninio bolido gedimo  nusmuko į rikiuotės pabaigą ir nesugebėjo panaikinti susidariusio taškų deficito bei bendroje įskaitoje užėmė 2 vietą .

Formulės 1 2008 metų sezonas

2008-aisiais Lewisas ir toliau lenktyniavo McLaren komandoje. Jo naujuoju komandos partneriu buvo  4 metais vyresnis suomis Heikkis Kovalainenas.
Sausio 19 d. McLaren komanda paskelbė, jog pratęsė sutartį su pilotu 5-iems metams (iki 2012 m.).
Hamiltonas laimėjo pirmas lenktynes Australijoje, nugalėjęs ir kvalifikacijoje. Viso sezono metu jis konuravo su abiem Ferrari pilotais Felipe Massa ir Kimi Raikkonenu. Iki čempionato pabaigos likus vienam Brazilijos GP britas turėjo 7 taškų persvarą prieš Felipe Massa. Brazilas užėmė pole poziciją, o britas stovėjo 4 starto vietoje. Jei Massa pergale baigtų šias lenktynes, Hamiltonui reikėjo finišuoti ne žemesnėje nei 5 vietoje. Paskutiniuose ratuose pradėjo lyti, o britas, tuo metu važiavęs ketvirtas, užsuko pasikeisti padangų. Tačiau likus keliems ratams iki finišo jį aplenkė Sebastian Vettelis ir britas nusirito į šeštą vietą, kuri garantavo čempiono titulą Felipei Massai. Visų nuostabai stebuklas įvyko paskutiniame lenktynių posūkyje, kai su įprastomis padangomis važiavęs Timo Glockas taip sulėtino savo tempą, kad jį aplenkė ir Vettelis, ir Hamiltonas. Pastarasis finišavęs penktoje vietoje galutinėje įskaitoje aplenkė Felipe Massa vos vienu tašku. Viso sezono metu britas pelnė penkias pergales. Komandos draugo Heikki Kovalaineno nepastovumas neleido McLaren ekipai aplenkti Ferrari, o pastaroji užsitikrino čempionų titulą.
Hemorojus

Hemorojus (lot. haemorrhoides) – išangės ir tiesiosios žarnos venų mazginis išsiplėtimas. Atsiranda dėl kietų vidurių, jungiamojo audinio įgimto silpnumo, tiesiosios žarnos venų nepakankamumo, sunkaus fizinio darbo, neteisingos mitybos. Pagrindinai simptomai: skauda ir niežti išangės sritį, tuštinamasi su šviežiu krauju.
Andrius Eiva

Andrius Eiva, Eitavičius (g. 1948 m. Bonoje) – JAV kariuomenės karininkas.

Biografija

1972 m. baigė Vest Pointo karo akademiją. 1972–1980 m. vadovavo specialiajam desantininkų būriui Šiaurės Karolinoje, vėliau tarnavo karinėse bazėse Vokietijoje. Pasitraukęs iš tarnybos ginkluotosiose pajėgose lankėsi Afganistane, keletą mėnesių mokė modžahedus kovoti su TSRS kariuomenės daliniais. Bendradarbiaudamas su rusų disidentu V. Bukovskiu, įkalbinėjo afganus nežudyti sovietinių belaisvių, taip išgelbėjo gyvybę keliems šimtams jaunuolių, tarp jų ir lietuviams. JAV įkūrė Amerikos afganų veiksmų federaciją (Federation for American Afghan Action) ir vadovavo jai. Federacijos lobistinėmis pastangomis buvo padidinta karinė pagalba modžahedams. 1991 m. sausio mėn. TSRS agresijos dienomis patarimais padėjo Lietuvos AT rūmų gynėjams, faktiškai vadovavo rūmų gynybai.
Baroko muzika

Baroko muzika – baroko epochos muzikos stilius.

Istorija

Apie XVII a. pradžią Renesanso epochą pamažu pradėjo keisti barokas (pranc. baroque – įmantrus, vingrus), pradžią gavęs Italijoje, Romos mieste, iš ten paplito po visą Europą. Barokas tęsėsi iki XVIII a. pabaigos.
Jonas Markelis

Biografija

Kilęs iš valstiečių. Laisvamanis. Baigęs Dusetų dviklasę pradžios mokyklą, 1912 m. išvyko į Peterburgą ir gyveno iki 1914 m. rudens. Čia privačiai mokėsi ir išlaikė egzaminus. 1914 m. grįžęs į Lietuvą, baigė trumpalaikius mokytojų kursus. 1918–1919 m. mokytojavo Bikūnų pradžios mokykloje, Antalieptės valsčiuje. 1919–1920 m. atliko karinę tarnybą Lietuvos kariuomenėje. Nuo 1920 m. spalio iki 1922 m. kovo – Šiaulių apskrities valdybos Švietimo skyriaus vedėjas. Vėliau mokytojavo Dubėnų (Šiaulių apskr.) pradinėje mokykloje.
1923 m. liepos 6 d. išrinktas į II Seimą kaip LSDP narys nuo Panevėžio rinkimų apygardos vietoje V. Kramerio. Antrajame Seime 1925 m. balandžio 3 d. išrinktas į Švietimo komisiją.
Nuo 1926 m. birželio 2 d. iki 1927 m. balandžio 12 d. – III Seimo atstovas.
1925 m. XII LSDP suvažiavime – kandidatas į CK narius. 1926 m. birželio 3 d. nepaprastojoje konferencijoje siūlė neiti į koaliciją su Lietuvos valstiečių liaudininkų sąjunga.
1927 m. Tauragės sukilimo dalyvis. 1927 m. spalio 5–6 d. Lietuvos socialdemokratų partijos organizacijos užsienyje I konferencijos Rygoje dalyvis. Už politinę veiklą 1927–1930 m. buvo kalinamas Varnių koncentracijos stovykloje. 1929 m. sausio mėn. už pabėgimą iš Varnių koncentracijos stovyklos nuteistas 2 metams ir 5 mėnesiams sunkiųjų darbų kalėjimo. 1931 m. spalio 31 d. XIII LSDP suvažiavime – mandatų komisijos ir CK narys. „Socialdemokrato“ bendradarbis.
Nuo 1930 m. spalio iki 1933 m. kovo dirbo Lietuvos Raudonojo Kryžiaus ligoninėje ūkio dalies vedėju. 1933 m. kovo – 1940 m. rugsėjo „Raidės“ spaustuvės Kaune vedėjo pavaduotojas, nuo 1940 m. spalio Valstybinės Draudimo valdybos tarnautojas.
1948 m. gegužės 22 d. ištremtas į Sibirą, Nižnij Ingušsko rajoną, dirbo miško sakintoju. Mirė susirgęs šiltine.
Žmona Elena Rimdeikaitė (gim. 1911), duktė Vida.
Sausio 11

Vardadieniai

Audrius (Audrys) – Girstis – Marcijona – Marcijonas – Narutis – Stefanija – Vilnė
Škotijos žemuma

Škotijos žemuma (škot. gėl. a' Ghalldachd 'užsieniečio vieta', angl. Scottish Lowlands) – istorinis Škotijos regionas.
Škotijos žemumos nėra oficiali ar administracinė šalies teritorija. Teritorijos pavadinimas naudojamas tose vietose, kurios nėra Škotijos aukštumose. Riba, skirianti aukštumas nuo žemumų, yra tarp Stonheveno ir Helensburgo. Žemuma plyti į pietus ir į rytus nuo linijos. Kai kurie žemumų regionai (kaip Pietinės aukštumos) fiziškai nėra žemumos. Taip pat aukštumose kai kurie regionai nėra aukšti (kaip Islajus).
Geologiškai žemumas nuo aukštumų skiria Hailando sprūdis (angl. Highland Boundary Fault). Į žemumos regioną įeina tokios istorinės bei esamos apskritys kaip: Airšyras, Bervikšyras, Klakmananšyras, Damfrisšyras, Rytų Lodianas, Faifas, Kinrosšyras, Kirkudbraitšyras, Lanarkšyras, Vidurinis Lodianas, Piblesšyras, Renfrušyras, Roksburgšyras, Selkirkšyras, Vakarų Lodianas ir Vigtaunšyras.
Geografiškai Škotija yra suskirstyta į 3 skirtingas sritis: Škotijos aukštumas, Centrines lygumas (tarp aukštumų šiaurėje ir Pietinių aukštumų pietuose) bei Pietines aukštumas.
Terminas „žemumos“ daugiausiai naudojamas apibūdinti Škotijos žemumas, Škotijos istoriją bei Škotijos klanų sistemą, taip pat genealogijoje.
Tomislav Kiš

Karjera

Žaidėjas yra rungtyniavęs įvairaus amžiaus Kroatijos jaunimo rinktinėse, gimtinėje bei Slovėnijos, Belgijos, Baltarusijos lygose.

Vilniaus "Žalgiris"

2018 m. gruodžio mėnesį pasirašė sutartį  su Vilniaus „Žalgiriu“.
Abaševo kultūra

Arealas

Plito II tūkstantmečio pr. m. e. viduryje nuo Dniepro kairiojo kranto iki Tobolo upės Pietų Urale. Pavadinta pagal Abaševo kapinyną (Čiuvašija). Tyrinėta Baškirijoje, Čiuvašijoje ir Marių Respublikoje. Skiriami 3 A periodai: protoabaševo, ankstyvasis ir vėlyvasis.

Kultūra

Žmonės gyveno neįtvirtintose ir įtvirtintose gyvenvietėse. Vertėsi gyvulininkyste, iš dalies žemdirbyste. Mokėjo apdirbti metalą (rasta žalvarinių iečių antgalių, durklų, pentininių kirvių, pjautuvų, peilių), naudojo akmens, kaulo dirbinius. Gausu lipdytos keramikos su geometriniu ornamentu, papuošalų. Mirusiuosius laidojo kapinynuose ir pilkapynuose nedegintus.
Uzvara

Istorija

Kaimas kūrėsi apie Dvarų (Dwaren) dvarą. Dar minimas kaip Dvarai (Dvari), Kamardė (Kamarde). Tarybiniais metais – kolūkio centrinė gyvenvietė.
Užutrakis

Istorija

Vietovė minima nuo XIV amžiaus. Tada ją vadindavo Algirdo sala, valdė totoriai didikai. XIX a. dvarą įsigijo Juozapas Tiškevičius (1835–1891).

Pavadinimo kilmė

Vietovės vardas sudarytas pagal žodžių junginį už Trakų. Iki 1939 m. vietovė lenkiškai vadinta Zatrocze, 1939–1945 m. buvo žinoma kaip Užtrakiai, sovietmečiu – Užtrakis (šnekamojoje kalboje vartota ir Turbazė, kadangi čia buvo įkurta turizmo bazė).
Vladas Linkevičius

Biografija

Nuo 1958 m. lankė Dragonių pradinę mokyklą. 1962–1966 m. mokėsi Skaistgirių aštuonmetėje mokykloje. 1970 m. baigęs Panevėžio politechnikumą įgijo techniko technologo specialybę. 1986 m. baigė Lietuvos žemės ūkio akademiją, inžinierius mechanikas.
1970–1972 m. tarnavo TSRS kariuomenėje. 1972 m. Panevėžio tiksliosios mechanikos gamyklos meistras, 1974–1976 m. dirbo laisvai samdomu statybininku. 1976 m. Pasvalio rajono „Atžalyno“ kolūkio šaltkalvis, mechaninių dirbtuvių vedėjas, inžinierius, 1981 m. pirmininko pavaduotojas gamybai. 1986 m. pradėjo vadovauti Pasvalio rajono gamybiniam susivienijimui Agrochemija, 1994 m. susivienijimas privatizavimo būdu buvo reorganizuotas, UAB „Pasvalio agrochemija“ direktorius. Jo iniciatyva pastatyta įmonės bioetanolio gamykla, UAB „Kurana“ generalinis direktorius.
Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos narys.
2000–2003 m., 2003–2007 m., 2007–2011 m. ir nuo 2011 m. Pasvalio rajono savivaldybės tarybos narys. 
Sutuoktinė Vida, vaikai Gitana, Giedrius.
Arkadijus Kolesnikovas

Biografija

Gimė 1907 m. gruodžio 5 d. Jurbarke, inžinieriaus statybininko Georgijaus Kolesnikovo šeimoje. 1914 m. prasidėjus I pasauliniam karui kartu su motina pasitraukė į Tulą. Baigęs mokslus trumpai dirbo geležinkelių tiesimo statybose, vėliau įstojo į Maskvos universiteto fizikos-matematikos fakultetą. Po I semestro perėjo mokytis į mechanikos fakultetą, kurį baigė 1930 metais. 1930–1932 m. dirbo šiluminės inžinerijos institute, o vėliau termoinžinerijos katedroje. 1937 m. apsigynė disertaciją ir pradėjo dirbti geofizikos instituto jūrų departamente, kur tyrinėjo garavimo ir ledo augimo sąsajas. 1943 m. Kazanėje apgynė daktaro disertaciją apie ledo augimą jūrose. Apgynęs disertaciją pradėjo dėstyti Maskvos universiteto fizikos katedroje.
1949 m. pradėjo dirbti Jūrų hidrografijos institute. Dalyvavo moksliniuose tyrimuose Arkties vandenyne, Antarktidoje, Baikale ir kitose jūrose. Jo vadovaujama grupė mokslininkų sukūrė seriją turbulimetrinių kanalų skirtų hidrografijos sąlygų viename taške matavimui (gylis, temperatūra, vandens srautas), ši technika plačiai naudojama aplinkos monitoringe. 1959 m. ši technologija buvo pristatyta Niujorke vykusioje tarptautinėje hidrologų konferencijoje ir davė pradžią vandens turbulencijos moksliniams tyrimams. 1962–1974 m. buvo pirmasis Sevastopolio jūrų hidrofizikos instituto direktorius. 1967 m. tapo Ukrainos TSR mokslų akademijos nariu. 1970 m. gavo TSRS valstybinę premiją. Mirė 1978 m. balandžio 4 d. Sevastopolyje, po mirties 1979 m. apdovanotas Ukrainos TSR valstybine premija už nuopelnus moksle.
Pažų hofmeisteris

Pažų hofmeisteris (rus. гофмейстер пажев) – rūmininko, vadovavusio pažams dvaro ceremonijose, pareigybė ir jas vykdantis asmuo.
Pareigybė egzistavo 1722–1917 m. Atitiko XIV klasę Rangų lentelėje. Į pažų hofmeisterius kreipdavosi „Ваше благородие“. Pažų hofmeisterius skirdavo ir jiems vadovaudavo oberkamerheras.
Pažų hofmeisterio pareiga buvo numatyti, kaip turi būti išdėstyti pažai dvaro ceremonijose, ir prižiūrėti jų išdėstymą.
2016 m. Lietuvos automobilių ralio čempionatas

Apžvalga

2016 m. sezonas prasidėjo Latvijoje vykusiu raliu „Talsi“, kuriame nugalėjo Martynas Samsonas pilotuodamas „BMW M3X“. „Žemaitijos ralyje“ greičiausias LARČ įskaitoje buvo Vaidotas Žala su šturmanu Žygimantu Žala, kuris taip pat nugalėjo tradiciniame ralyje „300 Lakes Rally“. Ketvirtajame etape, ralyje „DHL Rally Elektrėnai “ pirmas buvo Giedrius Notkus su šturmanu Dalium Strižanu. Paskutiniajame etape „Rally Classic Druskininkai“ pirmą pergalę karjeroje iškovojo Benediktas Vanagas vairuodamas „Subaru Impreza WRC“ automobilį.
Čempionato dalyviai varžėi 5 įskaitose. Po praėjusio sezono įskaitų skaičius sumažėjo, buvo apjungtos 3 ir 4 įskaitos. Čempionato įskaitoje taip pat varžėsi svečiai iš Latvijos, Lenkijos, Estijos ir Rusijos.
Lietuvos čempionas paaiškėjo tik paskutiniajame „Classic Rally Druskininkai“ greičio ruože. Juo tapo latvis Jānis Vorobjovs, antroje vietoje palikęs Giedrių Notkų. Trečias liko Vaidotas Žala.
Viena ašimi varomų (2WD) automobilių įskaitoje, nugalėjo Jonas Pipiras. Antroje įskaitos vietoje liko Egidijus Valeiša, trečioje Saulius Trapuila.
Komandinėje įskaitoje nugalėjo komanda „N40-Egzotika“.
Marvelė (upė)

Marvelės upės slėnis

2012 m. rudenį buvo baigtas tvarkyti ir atidarytas lankymui Marvelės upės slėnis, skiriantis Kauno miesto Aleksoto ir rajono Ringaudų seniūnijas, esantis Julijanavos gatvės ir kelio  1903  Akademija–I Kauno fortas  sandūroje. Aleksoto vietos bendruomenės rūpesčiu sutvarkius upės slėnį, atsirado galimybė patekti prie įspūdingų kaskadų. Tam tikslui buvo įrengta minimali rekreacinė įranga lankytojams: betoniniai laiptai, tiltelis per Marvelės upelį, informacinis stendas. Atsiradusi erdvė tinkama organizuoti masiniams renginiams. Vaizdingas slėnis anksčiau buvo paverstas šiukšlynu. Slėnio tvarkymo talkos pradėtos 2004 m., išvežant sunkvežimius padangų ir kitų šiukšlių.
Kaskados akmeninio tilto per upę prieigose pastatytos 1881 m. Istorinės slėnio nuotraukos byloja, kad slėnio krantus vokiečių okupacijos metais jungė lyninis tiltas. Juo iš Ringaudų merginos eidavo į pasimatymus su vokiečių lakūnais, įsikūrusiais Kauno miesto teritorijoje.

Etimologija

Upėvardį bandoma kildinti iš šaknies mar-, kuri sietina su marios, marės („jūra“), taip pat plg. ide. *mor- „stovintis vanduo“, lot. mare „jūra“, sen. air. muir, got. marei, angls. merisc „pelkė“, sen. aukšt. vok. muor „pelkė, liūnas“.
Eksperimentų su žmogbeždžionėmis draudimas

Eksperimentų su žmogbeždžionėmis draudimas (angl. Great Ape research ban) – griežti žmoginių beždžionių naudojimo moksliniuose bandymuose apribojimai, galiojantys Nyderlanduose, Naujojoje Zelandijoje, Jungtinėje Karalystėje, Švedijoje, Austrijoje bei Vokietijoje. Šiose valstybėse įstatymiškai reglamentuojama, kad šimpanzių, gorilų, orangutanų bei mažųjų šimpanzių (bonobo) kognityviniai panašumai su žmogumi yra tokie dideli, kad šių primatų naudojimas moksliniams tyrinėjimams yra neetiškas. 
Ispanijos parlamentas 2008 m. birželio 25 dieną balsavo už pagrindinių žmogaus teisių suteikimo žmogbeždžionėms ir šioje šalyje planuojama priimti rezoliuciją, pagal kurią būtų draudžiami ne tik eksperimentai su žmogbeždžionėmis, bet ir bet koks komercinis ir kitoks jų naudojimas (cirkuose, televizijos reklamose, kino filmuose), įskaitant jų pardavimą bei pirkimą.
„Eksperimentų su žmogbeždžionėmis draudimas“ galioja tik hominidų šeimų atstovams. Nors Austrijoje taip pat yra draudžiamas gibonų naudojimas medicininiams ir kitiems eksperimentams (šis atvejis yra vienintelis, kai yra neleidžiama eksperimentuoti su nežmoginiais primatais), kitos valstybės, pripažinusios eksperimentų su žmogbeždžionėmis draudimą, ir toliau naudoja kitus primatus (makakų, marmozečių etc.).
Koregidoras

Koregidoras (angl. Corregidor) – sala Filipinuose, Manilos įlankos žiotyse. Sala buožgalvio formos. Uodega nukreipta į rytus, galva – kalva stačiais šlaitais ir plokčšia viršūne, nukreipta į jūrą. Kartu su Caballo salele iš dalies užtveria kelią į Manilos įlanką ir anksčiau buvo svarbus gynybinis punktas. Ilgis – 6 km. Plotis – 2,4 km. Plotas – 9 km².
Geologiškai, Koregidoras su Caballo yra Koregidoro kalderos dalis, ugnikalnio, paskutinį kartą išsiveržusio prieš ~1 mln. m., liekanos.

Istorija

Iki ispanų salelė galėjo būti gyvenama žvejų. Ispanų laikais saloje pastatyta signalinė stotis įspėdavusi Manilą apie artėjančius laivus. 1795 m. įrengta karinio laivyno stotis vėliau ligoninė ir 1836 m. – švyturys. Įsikūrė nedidelė gyvenvietė.
1898 m. Filipinai atiteko JAV, sala atiteko JAV kariuomenei. 1909–1912 m. įrengtas fortas (Fort Mills) – artilerijos pozicijos, betoniniai bunkeriai, nutiesti keliai. Dėl uolingo kraštovaizdžio ir šių įtvirtinimų sala dar vadinta tiesiog uola (the rock). Antrojo pasaulinio karo metais dėl salos vyko inirtingi mūšiai.
Dabar sala populiarus turistinis objektas.
Nadžm ad Dinas al Kubra

Nadžm ad Dinas al Kubra (pers. نجم‌الدین کبری‎‎ = Najmuddīn-e Kubrā; 1145–1220 m.) – XIII a. persų sufijų šeichas, gyvenęs Vidurinėje Azijoje, kubravijos sufijų brolijos pradininkas.
Gimė Chivoje (Chorezme), ilgai gyveno Egipte, persiškojo Azerbaidžano mieste Tebrize, o žuvo su savo mokiniai gindamas gimtąjį miestą nuo mongolų antpuolio.
al Kubra išvystė doktriną apie pakilimą šviesos sklaidmenų laiptais ir jungtį su aukščiausiuoju Dievo vardu (ism al-a’zam) paslapties (al-sirr) lygmeniu, į kurį veda teurginė širdies galia (al-himmah). Sufijus išgarsėjo savo mistinėmis vizijomis bei mokymu apie subtilius psichinius žmogaus kūno organus (lata`if), primenančiomis indų čakrų teorijas. Pasak jo, dvasinį pakilimą liudija pasirodančios įvairių spalvų šviesos, kurias galima vadinti atitinkamų būvų ženklais. Al Kubros teigimu, dieviškosios Šviesos pilnatvę norintis pasiekti mistikas yra tos pačios Šviesos dalelė ar kibirkštis, atsikyrusi nuo šaltinio ir ieškanti kelio namo. Gamtinę egzistenciją sudaro „tamsai“ tolygūs susimaišę 4 elementai (žemė, vanduo, ugnis, oras), po kuriais palaidota tikroji žmogaus savastis (vidinė dieviškoji šviesa). Mistiko tikslas – atskirti save nuo elementų ir atskleisti dieviškąją šviesą savyje, kad ši susitiktų su Dievo šviesa.
Byglio sąsiauris

Beagle sąsiauris (isp. Canal del Beagle) yra siauras sąsiauris pačiuose Pietų Amerikos pietuose, Ugnies Žemės salyne. Skiria pagrindinę salyno salą Isla Grande nuo kitų salų (Nuevos, Piktono, Lenokso, Navarino, Hosto, Londonderio, Stiuarto ir kt.). Sąsiaurio ilgis yra 240 km, o plotis siekia 5 – 13 km. 1978–1984 m. dėl piečiau Byglio sąsiaurio esančių salų vyko konfliktas tarp Argentinos ir Čilės. Nors sąsiauris laivuojamas, saugesni yra Dreiko ir Magelano sąsiauriai. Pagrindiniai uostai – Ušuaja (Argentina) ir Puerto Viljamsas (Čilė).
Ledinis vanduo Atlanto ir Ramiojo vandenyno sandūroje yra geras maisto šaltinis daugybės išilgai kanalo išsibarčiusių salų gyventojams. Byglio sąsiauris yra tolima, tuščia įvairiausių jūros gyvenimo apraiškų buveinė. Statūs kalnai, ledynai ir kriokliai sudaro natūralų amfiteatrą, kuriame savo grožybėje vaidinamas gamtos spektaklis. Joje yra didžiulė paukščių įvairovė: kirai, audrapaukščiai, albatrosai, pingvinai.
Sąsiauris pavadintas, pro jį praplaukusio laivo HMS Beagle (juo vyko Č. Darvino ekspedicija) vardu.
Aukštesnysis teismas

Aukštesnysis teismas, Vyresnysis teismas - aukštesniosios (antrosios) pakopos teismas. Gali veikti ir kaip pirmosios, ir kaip antrosios instancijos teismas. Pagal rūšį tai gali būti bendrosios kompetencijos arba specializuotas (pvz., administracinis teismas).